钦定古今图书集成/明伦汇编/官常典/第613卷 > 罗宪
## 钦定古今图书集成/明伦汇编/官常典/第613卷 > 罗宪

按《蜀志霍峻传》：“峻子弋与巴东领军襄阳罗宪，各保
全一方，举以内附。”　按注：“《襄阳记》曰：宪字令则。父蒙，
避乱于蜀，官至广汉太守。宪少以才学知名，年十三
能属文。后主立太子，为太子舍人，迁庶子，尚书吏部
郎，以宣信校尉再使于吴，吴人称羡焉。时黄皓预政，
众多附之，宪独不与同。皓恚，左迁巴东太守。时右大
将”军阎宇都督巴东，为领军，后主拜宪为宇副贰。魏
之伐蜀，召宇西还，留宇二千人，令宪守永安城。寻闻
成都败，城中扰动，江边长吏皆弃城走。宪斩称成都
乱者一人，百姓乃定。得后主委质问至，乃帅所统临
于都亭。三日。吴闻蜀败，起兵西上，外托救援，内欲袭
宪。宪曰：“本朝倾覆，吴为唇齿，不恤我难而徼其利，背
盟违约。且汉已亡，吴何得久，宁能为吴降卤乎！”保城
缮甲，告誓将士，厉以节义，莫不用命。吴闻锺、邓败，百
城无主，有兼蜀之志，而巴东固守，兵不得过，使步协
率众而西。宪临江拒射，不能御，遣参军杨宗突围北
出告急安东将军陈骞，又送文武印绶任子，诣晋王
协攻城，宪出与战，大破其军。孙休怒，复遣陆抗等帅
众三万人增宪之围。被攻凡六月日，而救援不到，城
中疾病大半。或说宪奔走之计，宪曰：“夫为人主，百姓
所抑，危不能安，急而弃之，君子不为也，毕命于此矣。”
陈骞言于晋王，遣荆州刺史胡烈救宪。抗等引退，晋
王即委前任，拜宪凌江将军，封万年亭侯。会武陵四
县举众叛吴，以宪为武陵太守、巴东监军。泰始元年，
改封西鄂县侯。宪遣妻子居洛阳，武帝以子袭为给
事中。三年冬，入朝，进位冠军将军、假节。四年三月，从
帝宴于华林园，诏问蜀大臣子弟，后问先辈宜时叙
用者，宪荐蜀郡常忌、杜轸、寿良、巴西陈寿、南郡高轨、
高阳吕雅、许国、江夏费恭、琅琊诸葛京、汝南陈裕，即
皆叙用，咸显于世。宪还，袭取吴之巫城，因上《伐吴之
策》。宪方亮严正，待士不倦，轻财好施，不治产业。六年
薨，赠安南将军，谥曰烈侯。子袭，以陵江将军领部曲，
早卒，追赠广汉太守。袭子徽，顺阳内史，永嘉五年，为
王如所杀。此作献名，与本传不同，未详孰是也。